b'\n_START_ARTICLE_\nSlashdot-vaikutus\n_START_PARAGRAPH_\nSlashdot-vaikutus (engl. Slashdot effect) tarkoittaa ilmi\xc3\xb6t\xc3\xa4, joka syntyy jonkin suositun www-sivuston linkitt\xc3\xa4ess\xc3\xa4 pienemm\xc3\xa4lle sivustolle, jolloin palvelin ruuhkautuu kasvaneen tietoliikenteen seurauksena. Termi viittaa sivuston k\xc3\xa4vij\xc3\xa4m\xc3\xa4\xc3\xa4r\xc3\xa4ss\xc3\xa4 tapahtuvaan hetkelliseen muutokseen, jos sivusto mainitaan suositun teknologiauutisten tietopalvelun, Slashdotin uutisoinnissa. Tyypillisesti pienemm\xc3\xa4t www-sivustot eiv\xc3\xa4t t\xc3\xa4ll\xc3\xb6in pysty vastaamaan kasvaneeseen liikenteen m\xc3\xa4\xc3\xa4r\xc3\xa4\xc3\xa4n, josta saattaa seurata koko palvelimen kaatuminen.\n_START_SECTION_\nSyntytapa\n_START_PARAGRAPH_\nSlashdotin, Diggin ja Farkin kaltaiset sivustot julkaisevat lyhyit\xc3\xa4 artikkeleita, joita k\xc3\xa4ytt\xc3\xa4j\xc3\xa4t voivat kommentoida. Tavallisesti artikkelissa mainitaan jokin kiinnostava sivusto tai uutisaihe sek\xc3\xa4 siihen viittaava hyperlinkki. T\xc3\xa4ll\xc3\xb6in valtava lukijam\xc3\xa4\xc3\xa4r\xc3\xa4 yritt\xc3\xa4\xc3\xa4 samanaikaisesti k\xc3\xa4yd\xc3\xa4 katsomassa mainittuja sivuja. Lukijat saavat aikaan niin valtavan m\xc3\xa4\xc3\xa4r\xc3\xa4n hakupyynt\xc3\xb6j\xc3\xa4, ett\xc3\xa4 sivuston palvelimet joko ylikuormittuvat tai ne ylitt\xc3\xa4v\xc3\xa4t sallitun tiedonsiirtom\xc3\xa4\xc3\xa4r\xc3\xa4n, jolloin sivuja ei p\xc3\xa4\xc3\xa4se lukemaan._NEWLINE_Er\xc3\xa4s Slashdotin kommentti kuvasi vaikutusta osuvasti: "Slashdot on maailmankuulu. Se on satunnainen hajautettu palvelunestohy\xc3\xb6kk\xc3\xa4ys, jonka edess\xc3\xa4 verkko- ja j\xc3\xa4rjestelm\xc3\xa4vastaavat vapisevat ja josta he n\xc3\xa4kev\xc3\xa4t painajaisia."'